ai4bharat/Pralekha huggingface dataset:
रेल्वे मंत्रालय
आर्थिक वर्ष 2020-21 मध्ये भारतीय रेल्वेने आतापर्यंतची सर्वाधिक भंगार विक्री केली
भंगार विक्रितून भारतीय रेल्वेने 2020-21 या आर्थिक वर्षात केली 4573 कोटी रुपयांची कमाई
गतवर्षीच्या 4333 कोटी रुपयांच्या विक्रीच्या तुलनेत आताची विक्री 5.5 % नी जास्त
सर्व उपलब्ध संसाधनांचा वापर करत भंगार माल जागेवरून हलवून ई-लिलावाच्या माध्यमातून विक्री करण्यावर रेल्वेने मेहनत घेतली
नवी दिल्ली, 7 एप्रिल 2021
भारतीय रेल्वेने आर्थिक वर्ष 2020-21 मध्ये केलेली भंगार विक्री आतापर्यंतची सर्वाधिक विक्री आहे. या विक्रीतून भारतीय रेल्वेला 2020-21 या आर्थिक वर्षात झालेली 4573 कोटी रुपयांची कमाई 2019-20 मधील म्हणजे गेल्यावर्षीच्या 4333 कोटी रुपयांच्या तुलनेत 5.5% नी जास्त आहे. आतापर्यंतच्या सर्वाधिक म्हणजे 2009-10 मधे झालेल्या 4409 कोटी रुपयांच्या विक्रीच्या तुलनेतही ही विक्रि जास्त आहे. सर्व उपलब्ध संसाधने वापरून भंगार माल जागेवरून उचलून ई-लिलावाच्या माध्यमातून त्याची विक्री करणे यावर रेल्वेने मेहनत घेतली.
सेवा न देणारा/ जुना झालेला माल वेगळा करून त्याची विक्री करणे ही रेल्वे विभागात सतत सुरू असणारी प्रक्रिया आहे आणि विभागीय रेल्वे तसेच रेल्वे मंडळाकडून तिची उच्चस्तरीय देखरेख होते. भंगार माल त्या त्या ठिकाणहून आणून त्याची ई-लिलावाद्वारे विक्री करणे यावर रेल्वे व्यवस्थापन सर्व मेहनत घेते. सर्वसाधारणतः उभारणीच्या प्रकल्पातील गेज बदलण्याच्या कामात जास्तीत जास्त भंगार निर्माण होतो. यातील काही कायमस्वरूपी घटक हे रुळांवर पुन्हा वापरण्याजोगे नसतात. रेल्वेच्या लिखीत तरतुदींनुसार असा माल निकालात काढला जातो.
Jaydevi PS/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
राष्ट्रपती कार्यालय
राष्ट्रपती रामनाथ कोविंद यांनी केले प्रेसिडेंट्स इस्टेटमध्ये आरोग्य वनमचे उद्घाटन
नवी दिल्ली, 1 मार्च 2022
राष्ट्रपती रामनाथ कोविंद यांनी आज प्रेसिडेंट्स इस्टेमध्ये नव्याने विकसित केलेल्या आरोग्य वनमचे पंतप्रधान नरेंद्र मोदी यांच्या उपस्थितीत उद्घाटन केले. 6.6 एकरमध्ये पसरलेल्या या जागेत आरोग्य मुद्रा स्थितीत बसलेल्या मानवाच्या आकारात आरोग्य वनम विकसित करण्यात आले आहे. यामध्ये आयुर्वेदिक उपचारांमध्ये वापरल्या जाणाऱ्या सुमारे 215 औषधी झुडपे आणि वनस्पतींचा समावेश आहे. त्याचबरोबर या वनममध्ये कारंजे, योगासने करण्यासाठी मंच, पाण्याचे कालवे आणि कमळे असलेली तळी आणि एक रमणीय दर्शनस्थळ आहे. आयुर्वेदिक वनस्पती आणि त्यांचे मानवी शरीरासाठी असणारे फायदे यांच्या महत्त्वाबाबत जागरुकता निर्माण करण्याच्या उद्देशाने या आरोग्य वनमची संकल्पना आकाराला आली आहे. हे वनम आता जनतेला पाहण्यासाठी खुले आहे.Jaydevi PS/S.Patil//D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 183
पंतप्रधान कार्यालय
धनत्रयोदशीनिमित्त पंतप्रधानांच्या शुभेच्छा
पंतप्रधान नरेंद्र मोदी यांनी धनत्रयोदशीच्या शुभ मुहूर्तावर जनतेला शुभेच्छा दिल्या आहेत. ट्विटमध्ये ते म्हणाले की, ``भगवान धन्वंतरी प्रत्येकाच्या आयुष्यात सुख, समृद्धी, चांगले भविष्य आणि उत्तम आरोग्य देवो.``
धनतेरस की आप सभी को बहुत-बहुत बधाई। भगवान धन्वंतरि हर किसी के जीवन में सुख, समृद्धि, सौभाग्य और उत्तम स्वास्थ्य लेकर आएं।
— Narendra Modi  November 13, 2020
....
S.Tupe/S.Shaikh/P.Kor
इलेक्ट्रॉनिक्स आणि माहिती तंत्रज्ञान मंत्रालय
दिनांक 28 ऑक्टोबर ते 31 ऑक्टोबर 2021 दरम्यान भारतीय विशिष्ट ओळख पत्र प्राधिकरण  आधार हॅकेथॉन-2021’ करणार आयोजित
या उपक्रमाला अत्यंत उत्साहात प्रतिसाद मिळत आहे; आतापर्यंत 2700 अधिक नोंदण्या पूर्ण झाल्या आहेत
नवी दिल्ली, 26 ऑक्टोबर 2021
"आझादी का अमृत महोत्सव" साजरा करण्यासाठी आणि भारतीय युवावर्गातील नाविन्यपूर्ण संस्कृतीला प्रोत्साहन देण्यासाठी, भारतीय विशिष्ट ओळख पत्र प्राधिकरण  दिनांक 28 ऑक्टोबर 2021 ते 31 ऑक्टोबर 2021 या कालावधीत 'आधार हॅकेथॉन 2021' आयोजित करत आहे.
भारतीय विशिष्ट ओळखपत्र प्राधिकरणाने  रहिवाशांना चांगला अनुभव देण्यासाठी आणि तांत्रिक नवकल्पनांच्या माध्यमातून नावनोंदणी आणि प्रमाणीकरण सॉफ्टवेअर प्लॅटफॉर्मशी संवाद साधण्यासाठी ‘आधार हॅकेथॉन-2021’ सुरू केली आहे. या हॅकेथॉनमध्ये नावनोंदणी आणि प्रमाणीकरण या दोन व्यापक संकल्पनांच्या अंतर्गत वर्गीकृत केलेल्या एकापेक्षा अधिक समस्यांचे निराकरण करणाऱ्या विधानांचा समावेश आहे. आतापर्यंत, या संदर्भात यूडाईकडे गेल्या काही दिवसांतच अभियांत्रिकी विद्यार्थ्यांकडून 2700 पेक्षा अधिक नोंदण्या प्राप्त झाल्या आहेत, ज्यातून रहिवाशांना भेडसावणारी वास्तविक जीवनातील आव्हाने, स्वतःहूनच सोडवण्याचा या तरुण मनांचा कल स्पष्ट दिसून येतो.
या तरुण नवोदित युवावर्गाला मदत करण्यासाठी, यूडाई समूहाद्वारे  दैनंदिन ऑनलाइन संवाद सत्रे देखील आयोजित केली जात आहेत, ज्यायोगे त्यांचा योग्य वापर करण्यासह समस्या आणि संकल्पना स्पष्ट केल्या जात आहेत. या परस्परसंवादी चर्चासत्रांना अनेक युवा नवोदितांनी/सहभागधारकांनी मोठ्या प्रमाणावर प्रतिसाद दिला आणि त्याची प्रशंसा केली.
यूडाईद्वारे माहिती तंत्रज्ञान उद्योग, शैक्षणिक क्षेत्रातील सल्लागार आणि सरकारमधील वरिष्ठ सदस्य/अधिकारी यांचा समावेश असलेल्या परीक्षकांच्या मदतीने नव्या दृष्टिकोनावर आधारित सादरीकरणाचे मूल्यमापनही या उपक्रमाअंतर्गत नियोजित केले आहे.
‘आधार हॅकेथॉन 2021’चे तपशील https://hackathon.uidai.gov.in/ या संकेतस्थळावर उपलब्ध आहेत.
U.Ujagare/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 243
आरोग्य आणि कुटुंब कल्याण मंत्रालय
नॉव्हेल कोरोना विषाणू  संसर्गाविरुद्ध सरकारकडून सुरु असलेल्या उपाययोजनांचा आणि तयारीचा केंद्रीय आरोग्य मंत्री डॉ.हर्ष वर्धन यांनी घेतला आढावा
“विलगीकरण सुविधा कक्षांना भेट देऊन तिथल्या परिस्थितीचे नियमित परीक्षण आणि मूल्यमापन करण्यासाठी विशेष पथकांची नेमणूक”
नवी दिल्ली, 18 मार्च 2020
नॉव्हेल कोरोना विषाणू संसर्गामुळे उद्भवलेल्या परिस्थितीचा सामना करण्यासाठी सरकारने केलेल्या उपाययोजनांचा आढावा घेण्यासाठी केंद्रीय आरोग्य आणि कुटुंब कल्याण मंत्री डॉ. हर्ष वर्धन यांनी आज नवी दिल्ली इथे एक उच्च स्तरीय बैठक घेतली. आरोग्य मंत्रालयाचे वरिष्ठ अधिकारी आणि केंद्र सरकारच्या सफदरगंज, डॉ. राम मनोहर लोहिया तसेच एम्स यासारख्या मोठ्या रुग्णालयांचे संचालक तसेच वैद्यकीय अधीक्षक या बैठकीला उपस्थित होते.
सुरुवातीला, केंद्रीय मंत्र्यांनी केंद्रातील विविध मंत्रालये, सर्व राज्य सरकारे, तसेच परदेशातील भारतीय दुतावासांनी कोरोनाशी लढण्यासाठी सर्व समन्वयाने हाती घेतलेल्या उपाययोजनांचे कौतुक केले तसेच कोविड १९ ने बाधित रुग्णांचा शोध, त्यांच्या संपर्कात आलेल्यांची तपासणी तसेच या रोगाच्या संक्रमणाला रोखण्यासाठी राज्य सरकारांनी घेतलेल्या काळजीचे आणि तयारीचेही त्यांनी कौतुक केले.
बाह्य रुग्ण विभाग, रोग निदान चाचणीसाठी आवश्यक सामग्री, व्यक्तिगत संरक्षणाची साधने, औषधे तसेच पुरेशा विलगीकरण कक्ष सुविधा यांची सुलभ उपलब्धता सुनिश्चित करण्याचे निर्देश त्यांनी रुग्णालय व्यवस्थापनांना दिले. यासाठी काम करणाऱ्या सर्व आरोग्य कर्मचाऱ्यांच्या व्यक्तिगत आरोग्य संरक्षणासाठी मास्क, सॅनीटायझर, हाती धरण्याचे ताप मापक इत्यादी गोष्टींचा पुरेसा पुरवठा तसेच साठा करण्याचे आदेश त्यांनी दिले. या सर्व गोष्टींचा पुरेसा साठा उपलब्ध असून भविष्यात लागणाऱ्या साठ्याची तरतूद केल्याचे त्यांच्या निदर्शनाला आणले गेले. विलगीकरण कक्षांना नियमित भेटी देऊन तिथल्या व्यक्तींच्या प्रकृतीवर लक्ष ठेवण्यासाठी विशेष पथकांच्या नियुक्तीची तसेच त्यांच्या नियमित परीक्षण अहवालाची तपासणी करण्याचे निर्देशही त्यांनी दिले.
कोरोनाच्या संकटाशी लढण्यासाठी या रोगापासून संरक्षणासाठी घ्यायची काळजी, अफवांवर प्रतिबंध, जनतेला रोगाची आणि उपचारांची पुरेशी माहिती करून देणे, सरकारी सूचना इत्यादींबाबतच्या अधिकृत माहितीचे प्रसारण करण्यासाठी सोशल माध्यमांची मदत घेण्याच्या सूचना डॉ.हर्ष वर्धन यांनी दिल्या.
B.Gokhale/S.Chitnis/P.Kor
(Visitor Counter : 106
अर्थ मंत्रालय
एनएमडीसी लिमिटेडपासून नागरनार स्टील प्रकल्प स्वतंत्र करण्यास तसेच प्रकल्पाच्या नीतिगत निर्गुंतवणुकीला केंद्रीय मंत्रिमंडळाची मान्यता
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या आर्थिक विषयक समितीने एनएमडीसी अर्थात राष्ट्रीय खनिज विकास महामंडळापासून नागरनार स्टील प्रकल्प स्वतंत्र करण्यास तत्वतः मान्यता दिली. त्याचबरोबर वेगळी करण्यात आलेल्या नागरनार प्रकल्पामधील भारत सरकारचा असलेला संपूर्ण हिस्सा विक्री करणे शक्य व्हावे म्हणून या प्रकल्पाच्या निर्गुंतवणुकीला मान्यता दिली.
छत्तीसगडमधल्या बस्तर जिल्ह्यामध्ये एनएसपी म्हणजेच नागरनार स्टील प्रकल्प आहे. दरवर्षी तीन दशलक्ष टन क्षमतेचा एनएमडीसीचा हा एकीकृत प्रकल्प आहे. 1980 एकर क्षेत्रात स्थापन करण्यात आलेल्या या प्रकल्पाचे अंदाजे मूल्य 23,140 कोटी  आहे. या प्रकल्पामध्ये एनएमडीसीने आत्तापर्यंत 17,186 कोटी रुपयांची गुंतवणूक केली आहे. त्यापैकी 16,662 कोटी रुपये एनएमडीसीने स्वतःचा निधी गंुतवला आणि 524 कोटी रुपये रोखे विक्रीतून जमा केले होते.
केंद्रीय मंत्रिमंडळाच्या आर्थिक विषयक समितीने मान्य केलेल्या निर्णयामुळे याआधी दि. 27 ऑक्टोबर, 2016 रोजी घेतलेल्या स्टील प्रकल्पातील गुंतवणुकीविषयीच्या निर्णयामध्ये दुरूस्ती करण्यात आली आहे. त्यामुळे एनएमडीसीच्या या प्रकल्पामधील सरकारचा हिस्सा विकून, निर्गुंतवणुक करण्यात येणार आहे.
नागरनार स्टील प्रकल्प एनएमडीसीपासून स्वतंत्र करण्यामुळे आणि निर्गुंतवणुकीमुळे पुढील फायदे होणार आहेत.
1. प्रकल्प स्वतंत्र झाल्यामुळे एनएमडीसी आता आपल्या प्रमुख खनिज विषयक प्रकल्पांकडे लक्ष केंद्रीत करू शकेल.
2. दोन्हींचे विलगीकरण केल्यामुळे एनएमडीसी आणि एनएसपी यांचे व्यवस्थापन आणि इतर आर्थिक व्यवहार स्वतंत्रपणे कार्य करू शकणार असून त्यांचे दायित्वही स्वतंत्र असेल. एनएमडीसीच्या भागधारकांना त्यांच्या भागांच्या प्रमाणात हिस्सेदारी मिळणार आहे तसेच स्वतंत्र झालेल्या एनएसपी कंपनीचे भागधारक असणार आहेत.
3. एनएमडीसी आणि एनएसपी यांचे गुंतवणूकदार तसेच व्यवस्थापक, संचालक यांच्या कार्याविषयी स्पष्टता येवू शकणार आहे.
4. भांडवली नफा या विषयी स्वतंत्र झालेल्या कंपन्यांच्या करांविषयी कोणत्याही प्रकारे बदल झालेला नाही.
केंद्रीय मंत्रिमंडळाच्या आर्थिक विषयक समितीने सप्टेंबर, 2021पर्यंत कंपनी वेगळी करण्याची आणि निर्गुंतवणुकीची प्रक्रिया पूर्ण होवू शकेल, असे म्हटले आहे.
एनएमडीसी हा पोलाद मंत्रालयाचा सूचीबद्ध सार्वजनिक उपक्रम आहे. या कंपनीमध्ये भारत सरकारची 69.65 टक्के भागिदारी राहील.
--------
B.Gokhale/S.Bedekar/P.Kor
संरक्षण मंत्रालय
आयएनएस तरकश गॅबनमधील पोर्ट जेंटिल येथे दाखल
गॅबनला भेट देणारी पहिली भारतीय युद्धनौका
नवी दिल्ली, 26 सप्टेंबर 2022
भारतीय नौदलाची आयएनएस तरकश ही युद्धनौका सागरी चाचेगिरी विरोधी गस्तीसाठी सुरु असलेल्या गिनीच्या आखातामधील आपल्या तैनातीचा भाग म्हणून गॅबनमधील पोर्ट जेंटिल येथे पोहोचली. भारतीय नौदलाच्या एखाद्या जहाजाने गॅबनला दिलेली ही पहिलीच भेट आहे.
बंदरावरील आपल्या मुक्कामादरम्यान जहाज आणि त्यावरील कर्मचारी अधिकृत आणि व्यावसायिक संवाद तसेच क्रीडा स्पर्धांमध्ये सहभागी होतील.
जहाजाच्या व्यावसायिक संवादामध्ये अग्निशमन आणि नुकसान नियंत्रण, वैद्यकीय आणि अपघातग्रस्तांच्या सुटकेबाबतच्या समस्या आणि डायव्हिंग ऑपरेशन्सवरील चर्चा आणि कवायती याचा समावेश असेल. यावेळी परिचय भेटी देखील होतील. याशिवाय, योग सत्रे आणि सामाजिक संवादाचेही आयोजन करण्यात आले आहे.
हे जहाज पर्यटकांना पाहण्यासाठी देखील खुले राहील.S.Patil/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 119
पंतप्रधान कार्यालय
माजी केंद्रीय मंत्री चमनलाल गुप्ता यांच्या निधनाबद्दल पंतप्रधानांनी व्यक्त केला शोक
पंतप्रधान नरेंद्र मोदी यांनी माजी केंद्रीय मंत्री चमनलाल गुप्ता यांच्या निधनाबद्दल शोक व्यक्त केला आहे.
"श्री चमन लाल गुप्ता, त्यांनी केलेल्या अविरत समाजसेवेसाठी स्मरणात राहतील. आमदार असलेल्या गुप्ता यांनी आपले संपूर्ण आयुष्य कामासाठी वेचले आणि जम्मू-काश्मीरमध्ये भाजपाला बळकट केले. त्यांच्या निधनामुळे दुःख झाले असून या दुःखद क्षणी त्यांच्या कुटुंबियांच्या आणि समर्थकांच्या दुःखात सहभागी आहे. ओम शांती." असे ट्विट पंतप्रधानांनी केले आहे.
नौवहन मंत्रालय
सोनोवाल यांनी मुरगाव पोर्ट ट्रस्ट गोवा येथे रिव्हर क्रूझ सेवेचे उद्घाटन केले
केंद्रीय बंदरे, नौवहन आणि जलमार्ग मंत्री सर्बानंद सोनोवाल यांनी आज गोव्यातील मुरगाव बंदर येथे रिव्हर क्रूझ सेवांचे उद्घाटन केले. पर्यटकांना गोव्याची संस्कृती आणि इतिहासाचा परिपूर्ण अनुभव देण्यासाठी एफआरपी डबल डेक बोटीसह सर्व प्रस्तावित मार्गांवर ही सेवा त्वरित सुरू होईल, अशी घोषणा त्यांनी केली. ही एक सामान्य वापरकर्ता सुविधा असेल आणि कोणताही उद्योजक बंदरात उपलब्ध असलेल्या या बर्थिंग सुविधेतून नवीन आणि तत्सम प्रकारची सेवा सुरू करू शकतो. नदी आणि बेट क्रुझिंगमधील नवीन उपक्रम शोधण्याची गोव्यातील ही संधी आहे, जिचा आतापर्यंत वापर करण्यात आलेला नाही आणि गोव्यात अशा प्रकारचा नवीन अनुभव घेण्याची ही एक अनोखी संधी असेल.
सोनोवाल यांनी बंदरातील क्रूझ टर्मिनल बर्थला भेट दिली जेथे आंतरराष्ट्रीय आणि देशांतर्गत क्रूझ टर्मिनल उभारले जाणे प्रस्तावित आहे. साउथ वेस्ट पोर्ट लिमिटेड  आणि अदानी मुरगाव पोर्ट ट्रस्ट प्रा. लि. द्वारा परिचालित पीपीपी टर्मिनल्सच्या कामकाजाची त्यांनी पाहणी केली.
त्यांनी संबंधित आणि स्थानिक कार्यकर्त्यांसोबत एक बैठक देखील घेतली ज्यामुळे त्यांना थेट मंत्र्यांशी संवाद साधण्याची आणि भारताच्या वाढत्या सागरी क्षेत्राबद्दल , किनारपट्टीवरील वाहतूक प्रभावी मार्गाने सुधारण्याची आणि सागरी धोरणे कशा प्रकारे योगदान देऊ शकतात. याबद्दल आपली मते सामायिक करण्याची संधी मिळाली. सोनोवाल यांनी बंदरात कार्यरत संघटना आणि महासंघांशी चर्चा करून त्यांच्या समस्या आणि एमपीटीच्या वाढीसाठी सूचना जाणून घेतल्या.
मुरगाव बंदर, 32 वर्षे जुने बंदर असून देशाच्या सेवेसाठी वाढत्या व्यापाराच्या मागणीची पूर्तता करत हळूहळू विस्तारत आहे.
पंतप्रधान कार्यालय
भारत-इटली आभासी द्विपक्षीय बैठकीत पंतप्रधान नरेंद्र मोदी यांनी केलेले निवेदन
नवी दिल्ली, 6 नोव्हेंबर 2020
मान्यवर,
नमस्कार!
आपण सुरुवातील केलेल्या निवेदनाबद्द्ल आपले आभार !
आपण जसे सांगितले त्याप्रमाणे, कोविड-19 मुळे मला मे महिन्यातील माझा इटलीचा दौरा रद्द करावा लागला होता, पण चांगली गोष्ट ही आहे की आज आपण आभासी माध्यमातून एकमेकांशी संवाद साधू शकतो आहोत. इटलीमध्ये कोरोना विषाणूमुळे जी जीवित आणि वित्तहानी झाली त्याबद्दल सर्वात आधी मी माझ्या आणि समस्त भारतीयांच्या वतीने आपल्या संवेदना व्यक्त करतो. जेव्हा जगातील इतर देश, कोरोना विषाणूला समजून घेत होते, त्याचा प्रभाव जाणण्याचा प्रयत्न करत होते, तेव्हा तुम्ही या संकटाशी झुंज देत होतात.
आपल्या देशातल्या अत्यंत कठीण स्थितीवर यशस्वीपणे नियंत्रण मिळवत आपण त्यातून बाहेर पडला आहात आणि पूर्ण देशाला एकत्र केले आहे. कोविडच्या आजाराच्या सुरुवातीच्या काही महिन्यात इटलीने त्याचा जसा सामना करत यश मिळवले ते आमच्यासाठी प्रेरणादायी होते, आपल्या अनुभवांतून आम्हा सर्वांना बरेच काही शिकता आले.
मान्यवर,
आपल्याप्रमाणेच मी ही भारत आणि इटलीचे संबंध अधिक दृढ आणि व्यापक बनवण्यासाठी कटिबद्ध आहे. 2018 साली तंत्रज्ञान शिखर परिषदेत सहभागी होण्यासाठी आपण भारताचा दौरा केला होता, त्यावेळी आपल्यात झालेली बैठक अनेक पैलूंना स्पर्श करणारी आणि भारतीयांच्या मनात इटलीविषयी उत्सुकता, जिज्ञासा निर्माण करणारी होती. 2018 च्या बैठकीनंतर आपल्यातील परस्परसंवाद आणि देवघेवीला गती मिळाली आहे, ही अत्यंत आनंदाची बाब आहे.
इटलीच्या संसदेने गेल्यावर्षी भारत-इटली मैत्री गट तयार केला आहे, हे जाणून मला आनंद झाला. मला आशा आहे, की कोविडची परिस्थिती सुधारल्यानंतर इटलीतील संसद सदस्यांचे भारतात स्वागत करण्याची संधी आम्हाला मिळेल.
मान्यवर,
कोविड-19 चा हा आजार हा दुसऱ्या महायुद्धाप्रमाणेच जगाच्या इतिहासाला एक वेगळे वळण देणारा ठरणार आहे, यात काही शंका नाही. आपल्या सर्वांनाच या नव्या जगासाठी, कोरोना नंतरच्या जगाचा स्वीकार करण्यासाठी, स्वतःला त्यानुसार अनुकूल बनवावे लागेल. या संकटातून निर्माण झालेली आव्हाने आणि संधी, दोन्हीसाठी आपल्याला नव्याने तयारी करावी लागणार आहे.
आज आपल्यामध्ये झालेल्या चर्चेमुळे आपले संबंध अधिक मजबूत होतील, परस्परांविषयी अधिक जाणून घेता येईल आणि परस्परसहकार्यातून नव्या क्षेत्रांची ओळख करुन घेण्यास मदत होईल, असा मला विश्वास वाटतो.M.Chopade/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
रस्ते वाहतूक आणि महामार्ग मंत्रालय
फास्टॅगच्या माध्यमातून टोल वसूली
नवी दिल्ली, 21 नोव्हेंबर 2019
पथ कर नाक्यांवर वाहतूक कोंडी टाळण्यासाठी तसेच डिजिटल व्यवहारांना चालना देण्यासाठी सरकारने राष्ट्रीय महामार्गावरील पथ कर नाक्यांवरील सर्व मार्गिका 1 डिसेंबर 2019 पासून फास्टॅग मार्गिका म्हणून घोषित करण्याचा निर्णय घेतला आहे. एक मार्गिका हायब्रीड लेन म्हणून राखून ठेवली जाईल.
केंद्रीय रस्ते वाहतूक आणि महामार्ग मंत्री नितीन गडकरी यांनी आज लोकसभेत लेखी उत्तरात ही माहिती दिली.
G.Chippalkatti/S.Kane/D.Rane
(Visitor Counter : 64
राष्ट्रपती कार्यालय
चार देशांच्या राजदूतांनी राष्ट्रपतींकडे केला मुखत्यारनामा सुपूर्द
नवी दिल्ली, 28 ऑगस्ट 2019
राष्ट्रपती भवनात आज एका समारंभात दक्षिण आफ्रिकेचे उच्चायुक्त तसेच चीन, सोमालिया आणि ग्रिसच्या राजदूतांनी त्यांचा मुखत्यारनामा राष्ट्रपती राम नाथ कोविंद यांच्याकडे सुपूर्द केला.
मुखत्यारनामा सुपूर्द करणारे राजदूत:-
- जोएल सिबुसीसो नेडेबले, दक्षिण आफ्रिका प्रजासत्ताकाचे उच्चायुक्त
- सन वैदोंग, चीन प्रजासत्ताकाचे राजदूत
- फदूमा अब्दुल्लाही मोहमुद, सोमालिया संघराज्य प्रजासत्ताकाचे राजदूत
- डायोनिसिओस कीवेटोस, ग्रिसचे राजदूत
B.Gokhale/S.Kakade/D.Rane
(Visitor Counter : 99
पंतप्रधान कार्यालय
तिसऱ्या G20 परिषदेदरम्यान कर्नाटकच्या हम्पी यथे एकूण 1755 वस्तूंचे ‘लमाणी कशिदाकारीचे जगातील सर्वात मोठे प्रदर्शन’ हा गिनीज विक्रम नोंदवल्याबद्दल पंतप्रधानांनी केले अभिनंदन
नवी दिल्ली, 10 जुलै 2023
पंतप्रधान नरेंद्र मोदी यांनी तिसऱ्या G20 परिषदे दरम्यान कर्नाटकच्या हम्पी इथे एकूण 1755 वस्तूंचे ‘लमाणी कशिदाकारीचे जगातील सर्वात मोठे प्रदर्शन’ हा गिनीज विक्रम नोंदवल्याबद्दल पंतप्रधानांनी अभिनंदन केले आहे.
याबद्दल केलेल्या ट्विटमध्ये पंतप्रधान म्हणाले:
“लमाणी संस्कृती, कला आणि हस्तकला लोकप्रिय करण्यासाठी तसेच नारी शक्तीला सांस्कृतिक कार्यक्रमांत सहभागी करुन घेण्यास केलेले प्रशंसनीय प्रयत्न.”
S.Patil/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
आर्थिक व्यवहार विषयक मंत्रिमंडळ समिती
रसायने आणि पेट्रोकेमिकल्स विभागाच्या अखत्यारीतील केन्द्रीय सार्वजनिक क्षेत्र उपक्रम ‘हिन्दुस्तान फ्लोरोकार्बन्स लिमिटेड ’ बंद करायला मंत्रिमंडळाची मंजुरी
नवी दिल्ली, 22 जानेवारी 2020
पंतप्रधान नरेंद्र मोदी यांच्या अध्यक्षतेखाली आर्थिक व्यवहार विषयक केंद्रीय समितीने  पुढील मंजुरी दिली आहे.
- हिन्दुस्तान फ्लोरोकार्बन्स लिमिटेड  कारखाना /यूनिटचे परिचालन बंद करणे तसेच कंपनी बंद करणे
- थकीत वेतन आणि वैधानिक थकबाकी दिल्यांनतर, कंपनी बंद करण्याच्या प्रक्रियेसाठी आवश्यक कर्मचारी वगळता स्वेच्छानिवृत्ती /वीएसएसच्या माध्यमातून अतिरिक्त कर्मचाऱ्यांना वेगळे करणे, व्हीआरएस न घेणाऱ्या कर्मचाऱ्यांना औद्योगिक विवाद कायद्यानुसार काढले जाईल.
- एचएफएल बंद करण्याच्या प्रक्रियेशी संबंधित विशेष खर्चांसाठी सरकारकडून 77.20 कोटी रुपये व्याजमुक्त कर्ज दिले जाणार आहे. यामध्ये व्हीआरएस/व्हीएसएसची अंमलबजावणी, थकीत वेतन आणि वैधानिक थकबाकी तसेच एचएफएल कंपनी बंद करण्यच्या प्रक्रियेसाठी आवश्यक कर्मचाऱ्यांचे वेतन आणि प्रशासकीय खर्च समाविष्ट आहे.
- कंपनी बंद करण्याशी संबंधित सर्व जबाबदाऱ्या पार पडल्यानंतर एचएफएलच्या जमीन आणि अन्य मालमत्ता विकून 77.20 कोटी रुपयांचे व्याजमुक्त कर्जाची केंद्र सरकारला परतफेड केली जाईल. जर जमीन/मालमत्ता विक्रीची रक्कम कर्जाची रक्कम परत करण्यासाठी पुरेशी नसेल तर उर्वरित कर्जाची रक्कम दिवाळखोरीत जाईल.
- 77.20 कोटी रुपये कर्जाची परतफेड आणि एचएफएल बंद करण्यासंदर्भात सगळा खर्च झाल्यानंतर या कंपनीची जागा आणि इतर मालमत्ता एचएफएलच्या सरकारी कर्जाची आणि त्यावरील व्याजाची  परतफेड करण्यासाठी वापरली जाईल. यानंतर संपूर्ण कर्जाची अथवा व्याजाची रक्कम शिल्लक राहिल्यास ती निर्लेखित/माफ केली जाईल.
- एचएफएलच्या जमिनीच्या मालमत्तेच्या विक्रीविषयी निर्णय घेण्यासाठी भूमी व्यवस्थापन संस्था म्हणून एनबीसीसीची नियुक्ती केली जाईल.
- एचएफएलच्या सर्व मालमत्तेचा ई लिलाव एमएसटीसी लि. च्या माध्यमातून केला जाईल.
- सध्या एचएफएलचा केवळ एक प्रकल्प तेलंगणामधल्या रुद्रराम येथे अस्तित्वात आहे.
आर्थिक परिणाम
एचएफएल बंद करण्याच्या निर्णयामुळे या कंपनीला 77.20 कोटी रुपयांचा वित्तीय आधार देणे आवश्यक ठरेल. यातूनच कंपनी बंद करण्यासाठीच्या सर्व तरतूदी आणि कर्मचाऱ्यांची थकीत देणी चुकवता येतील. या निधीतून सर्व निवृत्त कर्मचाऱ्यांना पैसे दिल्यानंतर केवळ कंपनी बंद करण्यासाठी आवश्यक एवढेच कर्मचारी दोन वर्षांसाठी कंपनीत ठेवले जातील. कंपनीची जागा आणि मालमत्ता यांची विक्री झाल्यावर कर्जाची रक्कम भरून न निघाल्यास ही रक्कम निर्लेखित केली जाईल.
S.Tupe/S.Kane/P.Kor
(Visitor Counter : 82
आरोग्य आणि कुटुंब कल्याण मंत्रालय
कोविड-19 सद्यस्थिती
रुग्ण बरे होण्याचा दर 50% हून अधिक
कोविड-19 चे 1,62,378 रुग्ण बरे झाले आहेत
नवी दिल्ली, 14 जून 2020
गेल्या 24 तासात कोविड-19 चे 8,049 रुग्ण बरे झाल्यामुळे रुग्ण बरे होण्याचा दर 50% हून अधिक झाला आहे. कोविड-19 चे आत्तापर्यंत एकूण 1,62,378 रुग्ण बरे झाले आहेत.
सध्या रुग्ण बरे होण्याचा दर 50.60% आहे. यावरून हे निदर्शनास येते कि कोविड-19 च्या एकूण रुग्णांपैकी निम्मे रुग्ण या आजारातून बरे झाले आहेत. संक्रमित लोकांचे वेळेवर निदान आणि योग्य उपचार व्यवस्थापन हाच रुग्ण बरे होण्याचा मार्ग आहे.
सध्या 1,49,348 सक्रिय रुग्ण वैद्यकीय निरीक्षणाखाली आहेत.
भारतीय वैद्यकीय संशोधन परिषद आयसीएमआरने संक्रमित व्यक्तींमध्ये नोवेल कोरोना विषाणू शोधण्यासाठी चाचणी क्षमता वाढविली आहे. सरकारी प्रयोगशाळांची संख्या 646 पर्यंत तर खाजगी प्रयोगशाळांची संख्या 247 पर्यंत वाढविण्यात आली आहे. . गेल्या 24 तासांत 1,51,432 नमुन्यांची चाचणी घेण्यात आली. आतापर्यंत एकूण 56,58,614 नमुन्यांची चाचणी घेण्यात आली आहे.
दिल्लीच्या राष्ट्रीय राजधानी प्रदेशातील कोविड -19 परिस्थितीचा आढावा घेण्यासाठी केंद्रीय गृहमंत्र्यांनी आज केंद्रीय आरोग्यमंत्र्यांसह दिल्लीचे नायब राज्यपाल आणि दिल्लीचे मुख्यमंत्री यांच्यासमवेत बैठक घेतली. बैठकीत नियंत्रण उपायांचे बळकटीकरण, चाचणीचा वेग वाढविणे आणि आरोग्याच्या पायाभूत सुविधांची पुरेशी तयारी यावर चर्चा झाली.
कोविड -19 शी संबंधित सर्व तांत्रिक मुद्द्यांविषयी, मार्गदर्शक तत्वांविषयी आणि सल्ल्यासंबंधी अधिकृत व अद्ययावत माहितीसाठी कृपया येथे नियमितपणे भेट द्याः https://www.mohfw.gov.in/ आणि @MOHFW_INDIA.
कोविड -19 शी संबंधित तांत्रिक प्रश्न technicalquery.covid19[at]gov[dot]in यावर तर इतर प्रश्न ncov2019[at]gov[dot]in and @CovidIndiaSeva यावर पाठवू शकता.
कोविड -19 वर काही प्रश्न असल्यास कृपया आरोग्य व कुटुंब कल्याण मंत्रालयाशी संपर्क साधा : + 91-11-23978046 या हेल्पलाइनवर किंवा 1075  क्रमांकावर. कोविड -19 वरील राज्ये/केंद्रशासित प्रदेशांच्या हेल्पलाइन क्रमांकाची यादी देखील https://www.mohfw.gov.in/pdf/coronvavirushelplinenumber.pdf यावर उपलब्ध आहे.
M.Chopade/V.Joshi/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
उपराष्ट्रपती कार्यालय
समाजातील प्रत्येक स्वरूपातली स्त्री-पुरुष असमानता दूर करण्याचे उपराष्ट्रपतींचे आवाहन
राजयोगिनी दादी जानकी यांच्या स्मरणार्थ टपाल तिकीट केले प्रकाशित
सध्याच्या कोविड -19 महामारी मध्ये गरजूंना मदत करण्याचे उपराष्ट्रपतींचे आवाहन
समाजातील स्त्री-पुरुष असमानता दूर करत स्त्रियांना प्रत्येक क्षेत्रात समान हक्क देण्याचे आवाहन उपराष्ट्रपती एम वेंकय्या नायडू यांनी आज केले.
उपराष्ट्रपतींनी आज नवी दिल्लीत ब्रह्मकुमारी संस्थेच्या माजी प्रमुख राजयोगिनी दादी जानकी यांच्या स्मरणार्थ विशेष टपाल तिकीट जारी केले. ब्रह्मकुमारी ही स्त्री नेतृत्वाखालील संघटना असल्याबद्दल त्यांनी प्रशंसा केली. जागतिक स्तरावरची ही चळवळ म्हणजे स्त्रीसक्षमता आणि स्त्रीस्वातंत्र्य ही उद्दिष्टे साध्य करणारी आदर्श चळवळ आहे. अध्यात्मिक दृष्टीमुळे स्त्री- पुरुष असमानता ओलांडता येतो याचे भान या चळवळीने दिले.
वैदिक काळातील गार्गी आणि मैत्रेयी या महान विद्वान स्त्रियांचा उल्लेख करून नायडू म्हणाले की, भारताला प्रत्येक क्षेत्रातील स्त्री नेतृत्वाचा इतिहास आहे. प्राचीन भारतात दैवी स्त्रीला शक्ती स्वरूपात पूजले जात होते, याचा उल्लेख करून, जी मूल्ये नाकारल्याने समाजात सर्वदूर स्त्रियांच्या बाबतीतील भेदभाव दिसून येतो ती मुल्ये पुनर्स्थापित करण्याचे आवाहन केले .
आदरणीय दादी जानकी यांच्याबरोबर ब्रह्मकुमारी संस्थेच्या शांतीवन प्रांगणात 2019 मध्ये झालेल्या भेटीचा त्यांनी उल्लेख करत, दादी जानकीयांचा उल्लेख आधुनिक काळातील एक महत्वपूर्ण अध्यात्मिक नेतृत्व असाकेला. शांतपणा आणि सामंजस्याची मूर्ती असा दादी जानकी यांचा उल्लेख करत, त्यांनी ज्याची शिकवण दिली त्याचे आचरण आयुष्यभर केले असे उपराष्ट्रपतींनी नमूद केले.
दादीजींच्या ईश्वर समर्पित आणि मानवतेच्या निस्वार्थ सेवेला समर्पित जीवनापासून लोकांनी प्रेरणा घ्यावी असे उपराष्ट्रपतींनी सांगितले. प्रेम, सेवा आणि साधेपणा ही त्यांची शिकवण सर्वांसाठीच खरोखर अनुकरणीय आहे असे सांगत त्यांनी प्रत्येकाला समान संधी असलेला आणि सर्वजण एकमेकांशी सुसंवाद राखत आहेत असा भारत निर्माण करण्यासाठी लिंगभेद, जातिभेद आणि जातीय वाद यासारख्या सामाजिक दुर्गुणांशी लढा देण्याचे आवाहन केले. ‘सर्वांबद्दल काळजी’ तसेच ‘वसुधैव कुटुम्बकम’ यासारखी भारतीय मुल्ये हा जागतिक शांततेकडे जाणारा शाश्वत मार्ग आहे असे त्यांनी सांगितले .
अध्यात्मिकता हा सर्व धर्मांचा पाया असल्याचे आवर्जून सांगत नायडू म्हणाले की फक्त अध्यात्मिक ज्ञान हे जगात खरी शांती एकता आणि सुसंवाद यांची हमी देऊ शकते. अध्यात्मिकता ही प्रत्येकाला त्याच्या सामाजिक आणि नैसर्गिक वातावरणाशी जोडून ठेवते असे उपराष्ट्रपतीनी सांगितले. जेव्हा अशा प्रकारचा सुसंवाद होतो तेव्हा प्रत्येक जण समाजाला आणि देशाला सकारात्मक योगदान देतो असेही त्यांनी नमूद केले.
ब्रम्हकुमारी सारख्या संस्था लोकांच्या शंकांना तसेच प्रश्नांना सोप्या भाषेत उत्तर देऊन मदत करतात तसेच त्यांच्या जीवनात शांतता आणि सुसंवाद आणतात याबद्दल नायडू यांनी समाधान व्यक्त केले.
इतरांची सेवा हाच आनंद या दादी जानकी यांच्या तत्त्वाला अनुसरत प्रत्येकाने सध्याच्या कोविड -19 महामारीत गरजूंना मदत करावी तसेच आधार द्यावा असा सल्ला नायडू यांनी दिला.
अशा अध्यात्मिक गुरूच्या पहिल्या स्मृतीदिनाला टपाल तिकीट प्रदर्शित करायला मिळणे ही त्यांना योग्य श्रद्धांजली असल्याचे त्यांनी सांगितले.
केंद्रीय मंत्री रविशंकर प्रसाद, सीबीआयचे माजी संचालक डी आर कार्तिकेयन, ब्रह्मकुमारी भगिनी आशा, ब्रह्मकुमारी भगिनी शिवानी, मृत्युंजय आणि इतर मान्यवर या कार्यक्रमाला उपस्थित होते. ब्रह्मकुमारी संस्थेचे इतर सदस्य जगभरातून या कार्यक्रमाला दूर दृश्य प्रणालीद्वारे उपस्थित होते